D'ar 7 a viz Du 2009 e vo dalc'het e Silieg un devezh-eskemm diwar-benn kudenn an energiezh e Breizh. Ar blijadur hon eus d'ho pediñ da gemer perzh en degouezh-se.    Breizh ne brodu, evit poent, nemet un dregantad dister eus an energiezh a ya ganti, pezh a zo ur sapre kudenn evit hec'h amzer da zont. Ha posupl eo, daoust da-se, ijin ur mod d'hor bro da vezañ emren  war dachenn an energiezh gant teknologiezhioù doujus ouzh an en-dro ha diouzh an dud? A-benn peur ha peseurt mod? Ha posupl eo sevel ur raktres nevez, evel an hini oa bet savet er bloavezhioù 70, evit kavout diskoulmoù disheñvel eus reoù ar stad? Gant tud zo emañ war ar stern dija.    Kinnig a reomp deoc'h dont da brederiañ war ar c'hudennoù-se gant tud hag a labour war dachenn an espern energiezh, an dra gentañ d'ober, ha gant tud barrek war deknologiezhioù nevez an energiezh padus, evit kompren  peseurt skoilhoù a zo, ha penaos e c'heller mont war-raok en amzer da zont.    Spi hon eus e veoc'h niverus o tont da Silieg an taol-mañ adarre. Da heul al lizher-mañ emañ roll divizoù an devezh, hag an titouroù evit an enskrivadurioù. Trugarez da respont buan-tre ma z'oc'h dedennet evit ma c'hellfemp aozañ an devezh-se eus ar gwellañ. Evel-just e c'hellit pediñ ho mignoned ma kav deoc'h e c'hellont bout dedennet.  .